कूलर की टंकी में पानी की मात्रा को चेक करने के लिए कमरे से निकलते एक अधेड़ व्यक्ति ने तीसरी मंजिल के एक फ्लैट की बाल्कनी से देखा- सड़क के पार सरसराती हुई हरे रंग की एक कार तेजी से आई, बिजली के खंभे के निकट फुटपाथ के किनारे सहसा रुकी। बड़े से काले चश्मे वाला एक युवक अगली सीट से उतरा। उसने लपककर कार की पिछली सीट का दरवाजा खोला। काली चप्पल, सफेद कुर्ता-सलवार-दुपट्टा पहने एवं कमजोर दृष्टि वाला चश्मा आंखों पर लगाए एक बूढ़ी काया धीरे-धीरे कार में से उतरी। युवक पुन: कार में ड्राइवर-सीट पर जा बैठा। पलक झपकते ही कार फर्र से आगे निकल गई और बूढ़ी औरत बिजली के खम्भे के पास, झुलसी हुई झाड़ी को पकड़ कर खड़ी हो गई।